《赠黄仕明进士 其一》
明代·韩上桂

璧生重岩中，出为廊庙器。精采贯长虹，效坛礼天地。

吉士负经纶，独抱千古志。当其未遇时，掩抑谁相示。

一朝吐光华，枯崖尽生媚。连城始足偿，置庑何容弃。

显晦固有期，磷缁仍所忌。愿言谨磨砻，勿受微尘翳。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。